426 MÉMOIRES. 
nant bons termes et plier du tout ma botique. Le sieur Barthélémy 
Bodet n'a jamais voulu entendre mes raisons, luy disant que je 
n'avois pas ung sou pour luy bailler et qu'il ne m'estoit pas loisible 
d'aller ny envoyer dehors, aux champs, pour lever mon argent, tant 
est grande la calamité de ce temps. Or le d. Bodet m'a faict condamner 
par devant le juge ordinaire à vous payer dans six mois, et non con- 
tent de la d. sentence, s'en est porté appelant par devant le viguier et 
juge royal d'Albi où il me vouloit faire condamner aux dommages et 
intérests, chose qui n'estoit raisonnable, veu le temps. 
Tant fut procédé, que, par autre sentence, a esté dict qu'il n'y a 
lieu de m'appliquer les intérests requis et m'a-t-on condamné à vous 
payer dans quatre mois après l'intimation. Si ce temps de troubles 
dure, je ne sais ce que ferez sinon que vous fassiez vendre mon bien. 
Je dis au d. Bodet qu'il faisoit mal que de me poursuivre si vivement, 
que je ne croyois pas que vous luy eussiez donné ceste charge de 
m'estre si rude; que tout cela ne pouvoit servir qu'à me faire force 
despens sans que vous puissiez estre payé de votre dette au moment 
ni tant que ces troubles dureront. Vous aurez toutes les condamna- 
tions du monde, voire tous les arrests qui pourront intervenir de la 
cour de parlement, sinon de faire vendre mon bien du possessoire, 
qui me sera force despens. 
En conférant avec le d. Bodet, il m'a dit que Mons. Boulier et vous 
estiez entrés dans l'opinion que ceux de la Religion ne sont si seurs 
que les catholiques et que si je vous baillois caution catholique bonne 
et suffisante, vous m'accommoderiez de quelques bons termes pour 
vous payer, à quoy je n'ay voulu faire nulle response, me réservant 
de vous faire entendre à vous mesme que je me fais docte de vous 
bailler bonne caution catholique. Vous considérerez que la somme est 
un peu bien grande et nottable et qu'il me faut du temps pour lever 
mes dettes, veu mes infortunes, vous priant de me mettre en ma 
place et me traicter comme vous voudriez qu'il vous fut faict; car la 
faute ne vient de moy directement, mais du temps malin et calami- 
teux, etc. 
/. Faure à S. Lecomte. 
[Albi, 1 mars 1573.] 
... Vous me dites que ma lettre est pleine de gémissements et de 
lamentations. Je vous diray qu'il y a de plus grandes maisons que la 
mienne qui estoient bien riches, fort à leur aise et opulentes que ce 
temps déplorable a ruinées de fond en comble et toutes sont beaucoup 
désolées; de ces maisons aujourd'huy, en France, en a bonne quan- 
tité, plus que ne seroit de besoin. Aussy considérant le tout, j'en 
prends patience, comme Dieu plaist me la donner, car, en premier 
lieu, je n'ay pas mangé ni prodigalisé ni perdu mon bien par des 
maléfices ou par mes malversations, mais ça esté une disgrâce que 
Dieu a envoyé partout ce royaulme de France, à toutes personnes et 
